Faith Like Potatoes is 'n Suid-Afrikaanse rolprent wat op 27 Oktober 2006 vrygestel is. Die rolprent is gebaseer op 'n boek met dieselfde naam wat Angus Buchan in 1988 uitgegee het. Die regisseur was Regardt van den Bergh. Dit het ongeveer R3 580 335 by die loket verdien.
Die rolprent is 'n ware verhaal gebaseer op die lewe van Angus Buchan, 'n Zambiese boer van Skotse afkoms, wat sy plaas te midde van politieke onrus verlaat en na KwaZulu-Natal trek op soek na 'n beter lewe. Maar die nuwe lewe is moeiliker as verwag en hy verval gou in 'n vernietigende siklus van vrees en haat. Hy bekeer hom egter later en word 'n vurige organiseerder van samekomste om te bid vir reën.